ମେଶିନ କରୁଛି କାମ, ଶ୍ରମିକ ବେକାରଃ ଥାନାରେ ବସିଲା ବୈଠକ\nଯୋଡା,୨୦।୧୨ (ଡି.ଏନ.ଏ.)- କେନ୍ଦୁଝର ଜିଲା ବାଂଶପାଣି ରେଳ ସାଇଡିଂରେ ଶ୍ରମିକ ନିଯୁକ୍ତି ଦ\nମେଶିନ କରୁଛି କାମ, ଶ୍ରମିକ ବେକାରଃ ଥାନାରେ ବସିଲା ବୈଠକ\t December 20th, 00:00 AM December 20th, 00:00 AM\nଯୋଡା,୨୦।୧୨ (ଡି.ଏନ.ଏ.)- କେନ୍ଦୁଝର ଜିଲା ବାଂଶପାଣି ରେଳ ସାଇଡିଂରେ ଶ୍ରମିକ ନିଯୁକ୍ତି ଦାବି ନେଇ ବୁଧବାର ଅପରାହ୍ନରେ ଯୋଡା ଥାନା ପରିସରରେ ଏକ ମିଳିତ ବୈଠକ ଅନୁଷ୍ଠିତ ହୋଇଥିଲା। ଯୋଡା ଥାନାର ଅତିରିକ୍ତ ଦାୟିତ୍ୱରେ ଥିବା ବାମେବାରୀ ଆଇଆଇସି ପ୍ରକାଶ ଜେମ୍ସ ଟପ୍ପୋଙ୍କ ଉପସ୍ଥିତିରେ ବାଂଶପାଣି ବାସିନ୍ଦା ଓ ଏକ ଘରୋଇ ଖଣି କମ୍ପାନୀର ଅଧିକାରୀଙ୍କ ମଧ୍ୟରେ ଏନେଇ ଆଲୋଚନା ହୋଇଥିଲା। ସ୍ଥାନୀୟ ବାସିନ୍ଦାଙ୍କ ଅଭିଯୋଗ ରହିଥିଲା ଯେ, ଦୀର୍ଘ ବର୍ଷ ଧରି ରେଳ ସାଇଡିଂରେ ସ୍ଥାନୀୟ ଶ୍ରମିକମାନେ କାର୍ଯ୍ୟ କରିଆସୁଥିଲେ । ମାତ୍ର ଏବେ ମେଶିନ ବ୍ୟବହାର କରାଯାଇ ଲୋଡିଂ କାର୍ଯ୍ୟ କରାଯିବାରୁ ସେମାନେ କାମଧନ୍ଦା ହରାଇ ବସିଛନ୍ତି। ରେଳ ସାଇଡିଂରେ ସେମାନଙ୍କୁ ଲୋଡିଂ ଆଦି କାର୍ଯ୍ୟ ଦେବା ନିମନ୍ତେ ବିଭିନ୍ନ କମ୍ପାନୀ କର୍ତ୍ତୃପକ୍ଷଙ୍କୁ ଶ୍ରମିକମାନେ ଲିଖିତ ଭାବେ ଜଣାଇଥିଲେ। ଏହା ସତ୍ତ୍ୱେ କେହି କର୍ଣ୍ଣପାତ ନ କରିବାରୁ ସେମାନେ ବାଧ୍ୟ ହୋଇ ଆନ୍ଦୋଳନାତ୍ମକ ପନ୍ଥା ଗ୍ରହଣ କରିଥିଲେ। ଗତ ୭ତାରିଖରେ ସେମାନେ ରେଳ ସାଇଡିଂରେ ହେଉଥିବା ପରିବହନ କାର୍ଯ୍ୟକୁ ବନ୍ଦ କରିବା ପରେ ଆନ୍ଦୋଳନକୁ ଜୋରଦାର କରିବେ ବୋଲି ଚେତାବନୀ ଦେଇଥିଲେ। ଶ୍ରମିକ ଅଶାନ୍ତିକୁ ନେଇ ବଡଧରଣର ଆନ୍ଦୋଳନ ଦାନା ବାନ୍ଧୁଥିବା ସୂଚନା ମିଳିବା ପରେ ପୋଲିସ ପ୍ରଶାସନ ପକ୍ଷରୁ ଏନେଇ ଆଲୋଚନା ପାଇଁ ବୁଦବାରକୁ ଦିନଧାଯର୍ୟ କରାଯାଇଥିଲ। ଏହି ତ୍ରିପାକ୍ଷିକ ଆଲୋଚନାରେ ଚମ୍ପୁଆ ଉପଜିଲାପାଳ ପାରୁଲ ପଟାୱରୀ ଯୋଗଦେବାର କାର୍ଯ୍ୟକ୍ରମ ରହିଥିଲା। ସେ ଯୋଡା ଥାନାକୁ ଆସିଥିଲେ ହେଁ ନିର୍ଦ୍ଧାରିତ ସମୟରେ ଅଂଚଳବାସୀ ପହଞ୍ଚି ନ ଥିବାରୁ ସେ ଫେରି ଯାଇଥିଲେ। ତେବେ ଥାନା ଅଧିକାରୀ ପ୍ରକାଶ ଜେମ୍ସ ଟପ୍ପୋ ବସ୍ତିବାସିନ୍ଦା ଓ କମ୍ପାନୀ ଅଧିକାରୀଙ୍କ ସହ ଆଲୋଚନା କରି ସମସ୍ୟାର ସମାଧାନ ବାଟ ବାହାର କରିବାକୁ ଗୁରୁତ୍ୱାରୋପ କରିଥିଲେ। ଆଜିର ଆଲୋଚନା ବୈଠକରେ ଆସନ୍ତା ୨୩ତାରିଖରେ ଉପଜିଲାପାଳଙ୍କୁ ବସ୍ତିବାସିନ୍ଦା ଭେଟିବାପରେ ଏହାର ସମାଧାନ କରାଯିବ ବୋଲି ସ୍ଥିର କରାଯାଇଥିଲା। ତେଣେ ରାଜନୈତିକ ପୃଷ୍ଠପୋଷକତା ଲାଭ କରିଥିବା ଲୋଡିଂ ଠିକାଦାରମାନେ ଏକଚାଟିଆ ଭାବେ ବାଂଶପାଣି ରେଳ ସାଇଡିଂରେ ମେଶିନ ଯୋଗେ କାର୍ଯ୍ୟ କରୁଥିବା ସ୍ଥାନୀୟ ଲୋକେ ଅଭିଯୋଗ କରିଛନ୍ତି। ଏହି ଅଞ୍ଚଳରେ ଏକାଧିକ ଖଣି ବିଭିନ୍ନ ବୈଧାନିକ କାରଣ ବଶତଃ ବନ୍ଦ ରହିଥିବା ବେଳେ ଚାଲୁଥିବା ଖଣିରେ ଯାନ୍ତ୍ରିକ ପଦ୍ଧତିରେ କାମ ହେଉଥିବାରୁ ଶ୍ରମିକମାନେ ରୋଜଗାର ନ ପାଇ କର୍ମହରା ହୋଇପଡିଛନ୍ତି। ଏହାର ଫାଇଦା ଉଠାଇ କିଛି ଚକ୍ରାନ୍ତକାରୀ ଲୋଡିଂ ଠିକାଦାର ଶ୍ରମିକଙ୍କୁ ରେଳ ସାଇଡିଂରେ ନିଯୁକ୍ତି ଦେବା ପ୍ରଲୋଭନ ଦେଖାଇ ଭିନ୍ନ ନୀତି ଅନୁସରଣ କରୁଥିବା ଶ୍ରମିକମାନେ କହିଛନ୍ତି। ଏଭଳି ସ୍ଥିତିରେ ପ୍ରଶାସନ ହସ୍ତକ୍ଷେପ କରି ଶ୍ରମିକମାନଙ୍କୁ କର୍ମନିଯୁକ୍ତି ସୁଯୋଗ ନ ଦେଲେ ପରିସ୍ଥିତି ଲାଗି କର୍ତ୍ତୃପକ୍ଷ ଦାୟୀ ରହିବେ ବୋଲି ସେମାନେ ଚେତାବେନୀ ଦେଇଛନ୍ତି। ଆଜିର ଏହି ଆଲୋଚନା ବୈଠକରେ ଯୋଡା ଥାନା ଅଧୀନ ଶତାଧିକ ବସ୍ତିବାସିନ୍ଦା ଉପସ୍ଥିତ ଥିଲେ।
